Meci crucial la Sighișoara pentru handbaliștii de la SCM Politehnica Timișoara
Handbaliștii alb-violeți evoluează în deplasare, în etapa a XXI-a a Ligii Naționale. Ei întâlnesc o vecină de clasament, CSM Sighișoara.
SCM Politehnica Timișoara se găsește pe locul al doisprezecelea, primul de deasupra liniei retrogradării, cu 14 puncte. Formația din județul Mureș este un loc mai jos și are un punct mai puțin.
"Trebuie să jucăm la nivel înalt, să avem spirit de luptători. Noi și Sighișoara ne batem pentru puncte importante. Întâlnim un adversar dificil, mai ales când evoluează pe teren propriu și care are un public extraordinar. E nevoie să jucăm mult mai bine decât am făcut-o cu Buzăul, acasă. Doar cu disciplină, curaj și joc inteligent putem face un rezultat bun. Nu doar doi-trei jucători, ci toți trebuie să fie la capacitate 100%", a declarat Pero Milosevic, antrenor principal al SCM Politehnica Timișoara.
În tur, la sala Constantin Jude, vizitatorii au făcut surpriza și au câștigat cu 22-21.
"Vom avea un meci foarte greu la Sighișoara. Este vecina noastră de clasament și va fi o partidă ca o finală. Suntem în fața unei partide de șase puncte, care sunt vitale pentru noi. Vom face tot ce ține de noi pentru a veni acasă victorioși", a afirmat Răzvan Trif, inter SCM Politehnica Timișoara.
Partida va avea loc duminică, 31 martie, la ora 18.00, la sala Radu Voina.